Για άλλες χρήσεις, δείτε: Ελεύθερος σκοπευτής.

**Ελεύθερος Σκοπευτής** (αγγλικά: *American Sniper*) είναι αμερικανικό βιογραφικό, πολεμικό δράμα παραγωγής 2014. Τη σκηνοθεσία ανέλαβε ο Κλιντ Ίστγουντ και το σενάριο έγραψε ο Τζέισον Χολ. Η ταινία είναι βασισμένη στην αυτοβιογραφία *American Sniper: The Autobiography of the Most Lethal Sniper in U.S. Military History* του Κρις Κάιλ. Με 255 σκοτωμούς, από τους οποίους οι 160 ήταν επίσημα επιβεβαιωμένοι από το Υπουργείο Άμυνας των ΗΠΑ, ο Κρις Κάιλ θεωρείται ο φονικότερος ελεύθερος σκοπευτής στην ιστορία του Αμερικανικού Στρατού. Πρωταγωνιστεί ο Μπράντλεϊ Κούπερ ενώ το καστ πλαισιώνουν οι Σιένα Μίλερ, Λουκ Γκράιμς, Κάιλ Γκάλνερ, Σαμ Τζέιγκερ, Τζέικ ΜακΝτόρμαν και Κόρι Χάρντικτ.

Η παγκόσμια πρεμιέρα της ταινίας πραγματοποιήθηκε στις 11 Νοεμβρίου 2014 στο Φεστιβάλ του Αμερικανικού Ινστιτούτου Κινηματογράφου. Κυκλοφόρησε στις αίθουσες των Ηνωμένων Πολιτειών σε περιορισμένο κύκλωμα αιθουσών στις 25 Δεκεμβρίου 2014 και έλαβε ευρύτερη διανομή στις 16 Ιανουαρίου 2015. Απέσπασε εξαιρετικά σχόλια από τους κριτικούς και γνώρισε μεγάλη ανταπόκριση στα ταμεία αποφέροντας 547,4 εκατομμύρια δολάρια παγκοσμίως. Έλαβε έξι υποψηφιότητες για Όσκαρ, μεταξύ των οποίων για Καλύτερη Ταινία και Α' Ανδρικού Ρόλου για την ερμηνεία του Κούπερ κερδίζοντας ένα στην κατηγορία Καλύτερου Μοντάζ Ηχητικών Εφέ.

Ο Κρίς Κάιλ τον Ιανουάριο του 2012

Πλοκή
-----

Ο Κρις Κάιλ ήταν Τεξανός που ήθελε να γίνει κάουμποϊ, αλλά στα τριάντα του χρόνια ανακάλυψε ότι ίσως η ζωή του χρειαζόταν κάτι διαφορετικό, κάτι με το οποίο θα μπορούσε να εκφράσει το αληθινό του ταλέντο, κάτι που θα μπορούσε να βοηθήσει την Αμερική στον αγώνα της ενάντια στην τρομοκρατία. Γι' αυτό κατατάχθηκε στους "SEALs" με στόχο να γίνει ελεύθερος σκοπευτής. Αφού παντρεύτηκε, ο Κάιλ και τα άλλα μέλη της ομάδας καλούνται για την πρώτη τους αποστολή στο Ιράκ. Το δύσκολο για τον Κάιλ δεν είναι οι αποστολές αλλά η σχέση του με τον πόλεμο και αφού επιστρέφει σπίτι το πως θα καταφέρει να τον χειριστεί μαζί με τη ζωή του, τη σύζυγό του και τα παιδιά τους.

Ηθοποιοί και χαρακτήρες
-----------------------

* Μπράντλεϊ Κούπερ στο ρόλο του *Κρις Κάιλ*
* Σιένα Μίλερ στο ρόλο του *Τάγια Ρένε Κάιλ*
* Μαξ Τσαρλς στο ρόλο του *Κόλτον Κάιλ*
* Λουκ Γκράιμς στο ρόλο του *Μαρκ Λι*
* Κάιλ Γκάλνερ στο ρόλο του *Γκόατ-Γουίνστον*
* Σαμ Τζέιγκερ στο ρόλο του *Μάρτενς*
* Τζέικ ΜακΝτόρμαν στο ρόλο του *Μπιγκλς*
* Κόρι Χάρντικτ στο ρόλο του *"Ντι" Ντάντριτζ*

Παραγωγή
--------

Στις 24 Μαΐου 2012 ανακοινώθηκε ότι η Warner Bros. απέκτησε τα δικαιώματα του βιβλίου με τον Μπράντλεϊ Κούπερ να αναλαμβάνει τον πρωταγωνιστικό ρόλο και να εκτελεί και χρέη παραγωγού. Ο Κούπερ σκέφτηκε αρχικά τον Κρις Πρατ για τον πρωταγωνιστικό ρόλο αλλά η Warner Bros. συμφώνησε να αγοράσει το βιβλίο μόνο αν πρωταγωνιστούσε ο ίδιος. Το Σεπτέμβριο του 2012, ο Ντέιβιντ Ο. Ράσελ εξέφρασε ενδιαφέρον να σκηνοθετήσει την ταινία και το Μάιο του 2013 ανακοινώθηκε ότι τη σκηνοθεσία ανέλαβε ο Στίβεν Σπίλμπεργκ. Ο Σπίλμπεργκ είχε διαβάσει την αυτοβιογραφία του Κρις Κάιλ και επιθυμούσε μια πιο ψυχολογική διαμάχη να είναι παρούσα στο σενάριο ώστε ένας "εχθρικός ελεύθερος σκοπευτής" να λειτουργούσε ως τον εχθρό που προσπαθούσε να εντοπίσει και σκοτώσει τον Κάιλ. Οι ιδέες του Σπίλμπεργκ συνείσφεραν στην ανάπτυξη ενός μεγάλου σεναρίου 160 σελίδων. Εξαιτίας όμως ανησυχιών της Warners Bros. σχετικά με τον προϋπολογισμό, ο Σπίλμπεργκ ένιωσε ότι δεν μπορούσε να μεταφέρει το όραμά του στην μεγάλη οθόνη όπως ήθελε. Τον Αύγουστο του 2013, ο Σπίλμπεργκ αποχώρησε από το πρότζεκτ και λίγο αργότερα ανακοινώθηκε ότι ο Κλιντ Ίστγουντ θα σκηνοθετήσει την ταινία.

Box office
----------

Με προϋπολογισμό 58.800.000 δολάρια, η ταινία *Ελεύθερος Σκοπευτής* έκανε άνοιγμα τριημέρου στην 1η θέση με 89,2 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 350,1 εκατομμύρια δολάρια και στον υπόλοιπο κόσμο συγκέντρωσε 197,3 εκατομμύρια δολάρια. Παγκοσμίως απέφερε 547,4 εκατομμύρια δολάρια.

Βραβεία & Υποψηφιότητες
-----------------------

|
|  |
| Βραβείο | Κατηγορία | Υποψήφιος | Αποτέλεσμα |
| Όσκαρ | Καλύτερη Ταινία |  | Υποψηφιότητα |
| Διασκευασμένο Σενάριο | Τζέισον Χολ | Υποψηφιότητα |
| Α΄ Ανδρικού Ρόλου | Μπράντλεϊ Κούπερ | Υποψηφιότητα |
| Μοντάζ | Τζόελ Κοξ & Γκάρι Ντ. Ρόουτς | Υποψηφιότητα |
| Μοντάζ Ηχητικών Εφέ | Άλαν Ρόμπερτ Μάρεϊ & Μπαμπ Άσμαν | Νίκη |
| Μίξη Ήχου | Τζον Τ. Ριτζ, Γκρεγκ Ρούντλοφ & Γουόλτ Μάρτιν | Υποψηφιότητα |
| BAFTA | Διασκευασμένο Σενάριο | Τζέισον Χολ | Υποψηφιότητα |
| Ήχος | Άλαν Ρόμπερτ Μάρεϊ, Μπαμπ Άσμαν, Τζον Τ. Ριτζ, Γκρεγκ Ρούντλοφ & Γουόλτ Μάρτιν | Υποψηφιότητα |

Παραπομπές
----------

1. ↑  nmhh.hu/dokumentum/169802/premierfilmek\_forgalmi\_adatai\_2015.xlsx.
2. ↑  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
3. ↑  «Ελεύθερος Σκοπευτής στο Rotten Tomatoes». *Rotten Tomatoes*.. Ανακτήθηκε στις 21 Ιανουαρίου 2015.
4. 1 2 3 4 5  «Ελεύθερος Σκοπευτής στο Box Office Mojo». *Box Office Mojo*.. Ανακτήθηκε στις 21 Ιανουαρίου 2015.
5. 1 2  «The 87th Academy Awards». oscars.org. Ανακτήθηκε στις 21 Ιανουαρίου 2015.
6. ↑  «Bradley Cooper Sets Up Navy SEAL Pic 'American Sniper' at Warner Bros. (Exclusive)». The Hollywood Reporter. 24 Μαΐου 2012. Ανακτήθηκε στις 21 Ιανουαρίου 2015.
7. ↑  Keegan, Rebecca (25 Δεκεμβρίου 2014). «Makers of 'American Sniper' press ahead to tell a tale of war and home». *Los Angeles Times*.. Ανακτήθηκε στις 21 Ιανουαρίου 2015.
8. ↑  «Bradley Cooper and David O. Russell May Re-team for AMERICAN SNIPER». Collider.com. 20 Νοεμβρίου 2013. Ανακτήθηκε στις 21 Ιανουαρίου 2015.
9. ↑  «Steven Spielberg's Next Movie: 'American Sniper'». The Hollywood Reporter. 5 Φεβρουαρίου 2013. Ανακτήθηκε στις 21 Ιανουαρίου 2015.
10. ↑  Ben Block, Alex (2 Ιανουαρίου 2015). «The Making of 'American Sniper': How an Unlikely Friendship Kickstarted the Clint Eastwood Film». The Hollywood Reporter. Ανακτήθηκε στις 21 Ιανουαρίου 2015. a slender $60 million
11. ↑  Fleming, Mike. «Steven Spielberg Drops Out of Directing 'American Sniper'». Deadline.com. Ανακτήθηκε στις 21 Ιανουαρίου 2015.
12. ↑  «Clint Eastwood in Talks to Direct 'American Sniper'». The Hollywood Reporter. 21 Αυγούστου 2013. Ανακτήθηκε στις 21 Ιανουαρίου 2015.
13. ↑  «BAFTA Awards». *bafta.org*. Ανακτήθηκε στις 21 Ιανουαρίου 2015.

Εξωτερικοί σύνδεσμοι
--------------------

* Επίσημη ιστοσελίδα
* Ελεύθερος Σκοπευτής στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |